Folketing
2009-05-20

Jeg mener derfor ikke, at vi netop nu skal sætte ind med nye initiativer på området, men vi skal følge udviklingen og se, om der fremadrettet vil være behov for at styrke regionernes egne centre yderligere. Puljen er kun lige udmøntet til regionerne, og det er for tidligt allerede nu at vurdere, om indsatsen bør styrkes yderligere. Så jeg vil i stedet i denne forbindelse gerne lægge op til, at vi i de kommende satspuljeforhandlinger til efteråret tager en åben drøftelse af, om der kan være behov for en yderligere styrkelse af de regionale selvmordscentre. Til den tid vil vi også have et bedre grundlag for at foretage en sådan vurdering. Der, hvor jeg mener der er behov for en indsats, er i forhold til vores viden om selvmordsadfærd. Det er min vurdering, at der for nuværende er behov for mere viden om, hvorfor især unge mennesker forsøger at begå selvmord.